Anniversarju doppju fid-Dar tal-Kleru f’Birkirkara: il-50 sena mit-twaqqif ta’ din ir-residenza għal saċerdoti anzjani jew morda li jirtiraw mill-ħajja fil-komunità u nofs seklu ta’ ħidma fl-istess dar mill-komunità tas-Sorijiet “Qaddejja taċ-Ċenaklu”. Minn dak iż-żmien, fid-dar għexu qrib il-250 saċerdot. Id-Dar tal-Kleru tilqa’ saċerdoti djoċesani u reliġjużi li minħabba l-età jew il-kundizzjoni ta’ saħħithom ma jkunux jistgħu ikomplu jkunu ta’ servizz fil-komunità. Kien Monsinjur Salv Grima li lura Malta wara snin ta’ ħidma fil-missjoni xtaq li jkun hawn dar biex isservi bħala l-post ta’ mistrieħ u kenn għal saċerdoti anzjani. Il-ħolma tiegħu wettaqha 50 sena ilu. Fid-Dar tal-Kleru bħalissa hemm 42 saċerdot. Ħolqa importanti fid-Dar tal-Kleru hi komunità ta’ sorijiet bl-isem: “Qaddejja taċ-Ċenaklu” li twaqqfet minn Monsinjur Salv Grima fl-1964 ukoll. It-tmien sorijiet li jiffurmaw din il-komunità huma uniċi fid-dinja, b’dawk fosthom kwalifikati bħala infermiera jieħdu ħsieb il-kura tas-saċerdoti u oħrajn impenjati fix-xogħol ta’ kuljum fid-dar. Jgħinuhom impjegati oħra tad-dar u xi voluntiera. L-aktar soru anzjana hija Rose li għandha 74 sena u hija l-madre tal-komunità. Soru oħra, Marija ilha hawnhekk 32 sena. Tiddeskriva l-missjoni tagħha bħala waħda spiritwali msejjsa fuq il-vokazzjoni li tgħin lil dawk vulnerabbli. Matul il-ġurnata tal-Ħadd, id-Dar il-Kleru se tkun miftuħa għall-pubbliku anke biex tqajjem kuxjenza dwar il-ħidma li ssir fid-dar li tirrikjedi eluf ta’ ewro fis-sena.